b'\n_START_ARTICLE_\nViktoras \xc5\xbdadeika\n_START_PARAGRAPH_\nViktoras \xc5\xbdadeika (1892 m. spalio 17 d. Saman\xc4\x8diznoje, Marijampol\xc4\x97s apskr. \xe2\x80\x93 1972 m. kovo 7 d. Slawne, Koszalino vaivadija, Lenkija) \xe2\x80\x93 chorvedys, pedagogas, muzikologas.\n_START_SECTION_\nBiografija\n_START_PARAGRAPH_\nMok\xc4\x97si Kalvarijoje, v\xc4\x97liau baig\xc4\x97 Lom\xc5\xbeos gimnazijos \xc5\xa1e\xc5\xa1ias klases, nuo 1905 m. prad\xc4\x97jo mokytis ir muzikos, nuo 1907 m. dalyvavo lietuvi\xc5\xb3 kolonijos vakaruose \xe2\x80\x93 vaidinimuose. 1909\xe2\x80\x931919 m. Var\xc5\xa1uvos muzikos institute studijavo fleitos, vargon\xc5\xb3, fortepijono ir kompozicijos (prof. Stakovskio klas\xc4\x97) dalykus._NEWLINE_1910 m. liepos 17 d. Marijampol\xc4\x97je kartu su Albinu Ie\xc5\xa1mantu ir Jonu Bendoriumi pastat\xc4\x97 Miko Petrausko oper\xc4\x85 \xe2\x80\x9eBirut\xc4\x97\xe2\x80\x9c, mok\xc4\x97 \xe2\x80\x9eGabijos\xe2\x80\x9c mi\xc5\xa1r\xc5\xb3j\xc4\xaf chor\xc4\x85._NEWLINE_1913\xe2\x80\x931915 m. Var\xc5\xa1uvos lietuvi\xc5\xb3 ba\xc5\xbeny\xc4\x8dios vargonininkas ir choro vadovas. 1913\xe2\x80\x931919 m. vadovavo Lietuvi\xc5\xb3 savi\xc5\xa1alpos draugijos Var\xc5\xa1uvoje chorui, sureng\xc4\x97 koncert\xc5\xb3. Baig\xc4\x99s studijas ir sugr\xc4\xaf\xc5\xbe\xc4\x99s \xc4\xaf Lietuv\xc4\x85, prisid\xc4\x97jo prie Kauno muzikos mokyklos \xc4\xafk\xc5\xabrimo ir iki 1933 m. buvo jos mokytojas, 1922 m. \xe2\x80\x93 direktorius, nuo 1926 m. \xe2\x80\x93 inspektorius, nuo 1928 m. \xe2\x80\x93 v\xc4\x97l direktorius._NEWLINE_Nuo 1933 m. Kauno konservatorijos muzikos teorijos ir istorijos bei privalomojo fortepijono d\xc4\x97stytojas, buvo vicedirektorius ir da\xc5\xbenai pavaduodavo direktori\xc5\xb3; 1937 m. suteiktas vyresniojo mokytojo vardas ir teis\xc4\x97s. 1930\xe2\x80\x931934 m. dalyvavo Lietuvos filharmonijos draugijos veikloje, suorganizavo simfonin\xc4\x97s muzikos koncert\xc5\xb3. Nuo 1933 m. vadovavo Lietuvos teniso s\xc4\x85jungai._NEWLINE_1935\xe2\x80\x931939 m. Valstyb\xc4\x97s teatro direktorius. 1941\xe2\x80\x931942 m. gyveno Vokietijoje, paskui v\xc4\x97l d\xc4\x97st\xc4\x97 Kauno konservatorijoje. 1944 m. emigravo \xc4\xaf Lenkij\xc4\x85 ir, apsigyven\xc4\x99s Slawne, Koszalino vaivadijoje, vadovavo muzikos mokykloms ir jose mokytojavo._NEWLINE_V. \xc5\xbdadeika muzikos istorijos ir pedagogikos klausimais ra\xc5\xa1\xc4\x97 \xc5\xbeurnaluose \xe2\x80\x9eMuzikos barai\xe2\x80\x9c, \xe2\x80\x9eMuzikos menas\xe2\x80\x9c, \xe2\x80\x9eMuzika ir teatras\xe2\x80\x9c ir kitur, skait\xc4\x97 paskaitas, apie lietuvi\xc5\xb3 muzik\xc4\x85 ra\xc5\xa1\xc4\x97 ir u\xc5\xbesienio spaudoje. Su Baliu Sruoga para\xc5\xa1\xc4\x97 monografij\xc4\x85 \xe2\x80\x9eKipras Petrauskas\xe2\x80\x9c (1929 m.).'